ניוז חיפה והקריות » בחירות 2019: מי ידאג לתושבי חיפה והקריות?
ביום שלישי הקרוב, יום חגה של הדמוקרטיה הישראלית, ילכו 276 אלף מתושבי חיפה ל – 407 הקלפיות שמפוזרות ברחבי העיר ויבצעו את הבחירה שלהם.
חיפה כבר מזמן לא אדומה. אני מעריך שמפלגת כחול לבן תקבל את מירב הקולות, גם מפלגת העבודה תזכה עדיין לנתח מכובד יחסית למצבה העגום בסקרים, הליכוד גם הוא יבלוט באופן יחסי וכחלון, על אף היותו תושב חיפה, לא צפוי לכבוש את העיר.
כולם מדברים על העומס בבתי החולים, על הפקקים, על מדיניות החוץ ורצועת עזה אבל מי מדבר על פיתוח חיפה והאזור, על הוצאת המפעלים המזהמים ממפרץ חיפה, על תיעדוף מטרופולין חיפה בעידוד יזמים ומעסיקים, בפיתוח תשתיות ובהשארת הצעירים כאן.
שתי מפלגות בלבד פרסו את משנתן בנוגע לעתיד חיפה והאזור. מפלגת העבודה, שראש העיר עינת קליש משתייכת לה, וכולנו של כחלון.
שתי מפלגות השלטון לא הציבו תוכניות מפורטות לפיתוח חיפה והקריות. בכחול לבן, לפי מיטב ידיעתי, יש רק נציגה אחת לאזור – רדיר מריח מדליית אל כרמל . בליכוד אין נציג חיפאי במקום ריאלי. זה יחסן של המפלגות הגדולות לחיפה.
ומה יועילו לנו התוכניות של מפלגה שבספק אם תעבור את אחוז החסימה (כולנו) או מפלגת לווין שככל הנראה תישאר באופוזיציה (העבודה)?
אינני רוצה להעיב על האווירה החגיגית של יום הבחירות, אבל ככל הנראה לא משנה אם ממשלת שמאל תקום כאן או אם תישאר ממשלה בראשות נתניהו – אני מאמין שראשי הערים של חיפה והקריות יתאחדו ויפעלו כמקשה אחת למען האינטרסים האזוריים, כי אף מפלגה לא תעשה זאת במקומם.
שתי מפלגות בלבד פרסו את משנתן בנוגע לעתיד חיפה והאזור. מפלגת העבודה, שראש העיר עינת קליש משתייכת לה, וכולנו של כחלון. אלירן טל, הפרשן הפוליטי של "ניוז חיפה והקריות"
טוב יעשו אם גם התושבים יצאו מהתרדמת שלהם וידרשו לקבל יותר מהממשלה. יותר בחינוך, יותר בפיתוח התשתיות, יותר באיכות הסביבה.
ומילה לסיום: מערכת הבחירות הזאת התאפיינה בעיקר בשיסוי ובשינאת חינם, בקיטוב ובהטחת ההאשמות מצד לצד.
חיפה גם הפעם בלטה בחריגותה מהשיח הזה. לעיתים נדמה לי שהחיפאים מנותקים גם במקרה הזה מהזירה הפוליטית הארצית. בועה צפונית. ומה רע בכך אני תוהה לי. עדיף חיפאים מנותקים ומאוחדים, ממעורבים ומקוטבים. זה מה שהופך את העיר הזאת לכל כך מיוחדת ושונה לחלוטין מיתר חלקי הארץ האהובה שלנו.
שבת שלום ויום בחירות שקט ודמוקרטי.